Pasiūlymas EUROPOS PARLAMENTO IR TARYBOS REGLAMENTAS dėl Sanglaudos fondo, kuriuo panaikinamas Tarybos reglamentas (EB) Nr. 1084/2006 /* KOM/2011/0612 galutinis - 2011/0274 (COD) */





{SEC(2011)1138 final} {SEC(2011)1139 final} AIŠKINAMASIS MEMORANDUMAS 1. PASIŪLYMO APLINKYBĖS 2011 m. birželio 29 d. Komisija priėmė pasiūlymą dėl kitos daugiametės finansinės programos 2014–2020 m.: biudžetas strategijai „Europa 2020“ įgyvendinti. Savo pasiūlyme Komisija nusprendė, kad sanglaudos politika turėtų ir toliau būti esminis kito finansinio paketo elementas ir pabrėžė jos esminį vaidmenį įgyvendinant strategiją „Europa 2020“. Todėl Komisija pasiūlė esminių sanglaudos politikos formavimo ir įgyvendinimo pakeitimų. Esminiai siūlomi pakeitimai – daugiausia lėšų skirti mažesniam skaičiui strategijos „Europa 2020“ prioritetų įgyvendinti, didžiausią dėmesį skirti rezultatams, stebėti pažangą siekiant sutartų tikslų, dažniau taikyti sąlygų laikymosi principą ir supaprastinti įgyvendinimą. Šiuo reglamentu nustatomos Sanglaudos fondo veiklos nuostatos ir panaikinamas Reglamentas (EB) Nr. 1084/2006. Jis grindžiamas darbu, atliktu po to, kai 2007 m. gegužės mėn. buvo paskelbta Ketvirtoji sanglaudos ataskaita, kurioje nurodyti didžiausi sunkumai, su kuriais ateityje susidurs regionai, ir pradėta diskutuoti dėl būsimos sanglaudos politikos. 2010 m. lapkričio 9 d. Komisija priėmė Penktąją sanglaudos ataskaitą, kurioje pateikta socialinių ir ekonominių tendencijų analizė ir apibrėžtos būsimos sanglaudos politikos gairės. Sanglaudos politika yra svarbi solidarumo su skurdžiausiais ir silpniausiais ES regionais išraiška, tačiau ne tik tai. Vienas didžiausių ES pasiekimų – jos gebėjimas pagerinti visų jos gyventojų gyvenimo lygį. ES sanglaudos politika ne tik padėjo neturtingesnėms valstybėms narėms ir regionams plėtotis ir augti, ji taip pat atliko svarbų vaidmenį jiems integruojantis į bendrąją rinką, kuri yra atvira ir naudinga visų ES regionų – turtingų ir skurdžių, didelių ir mažų – rinkoms ir masto ekonomijoms. Komisijai įvertinus ankstesnės sanglaudos politikos išlaidas matyti daug papildomos naudos bei ekonomikos augimą ir darbo vietų kūrimą skatinančių investicijų pavyzdžių – tai būtų buvę neįmanoma be ES biudžeto paramos. Vis dėlto, remiantis gautais rezultatais, matoma, kad jos poveikis yra per daug išskaidytas ir trūksta aiškiai nustatytų prioritetų. Trūkstant valstybinių lėšų ir esant didžiuliam augimą skatinančių investicijų poreikiui, Komisija nusprendė pasiūlyti svarbių sanglaudos politikos pakeitimų. Sanglaudos fondas padeda valstybėms narėms, kurių BNP vienam gyventojui yra mažesnis nei 90 proc. ES-27 vidurkio, investuoti į TEN-T transporto tinklus ir aplinką. Dalis Sanglaudos fondo lėšų (10 mlrd. EUR) bus rezervuota pagrindiniams transporto tinklams finansuoti pagal Europos infrastruktūros tinklų priemonę. Sanglaudos fondo lėšomis taip pat gali būti remiami su energetika susiję projektai, jei jie aiškiai naudingi aplinkai, pavyzdžiui, skatinamas efektyvus energijos vartojimas ir naudojama atsinaujinančioji energija. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 2.1. Konsultacijos ir ekspertų patarimai Teikiant pasiūlymus buvo atsižvelgta į viešų konsultacijų dėl Penktosios ekonominės ir socialinės sanglaudos ataskaitos rezultatus, ES biudžeto peržiūrą[1], pasiūlymus dėl daugiametės finansinės programos[2], Penktąją sanglaudos ataskaitą[3] ir į konsultacijas priėmus ataskaitą. Viešos konsultacijos dėl Penktosios sanglaudos ataskaitos išvadų vyko 2010 m. lapkričio 12 d. – 2011 m. sausio 31 d. Iš viso buvo gauti 444 atsakymai. Tarp atsakiusiųjų buvo valstybės narės, regionų ir vietos valdžios institucijos, socialiniai partneriai, Europos idėją skleidžiančios organizacijos, nevyriausybinės organizacijos, piliečiai ir kiti suinteresuotieji subjektai. Per viešas konsultacijas užduota klausimų apie sanglaudos politikos ateitį. Apibendrinti rezultatai buvo paskelbti 2011 m. gegužės 13 d.[4] Viešos konsultacijos dėl būsimų transeuropinių transporto tinklų vyko 2010 m. gegužės 4 d. – 2010 m. rugsėjo 15 d. Dauguma suinteresuotųjų šalių, ypač valstybių narių ir regionų lygmeniu, pasisakė už geresnį skirtingų finansinių instrumentų, kuriais TEN-T finansuojami ES lygmeniu, t. y. sanglaudos politikos, mokslinių tyrimų ir inovacijų finansavimo, TEN-T programos ir EIB intervencijų koordinavimą. Taip pat buvo atsižvelgta į 2000–2006 m. programų ex post vertinimų rezultatus bei į įvairias studijas ir ekspertų patarimus. Savo kompetentingą nuomonę taip pat pateikė iš nacionalinių administracijų ekspertų sudaryta būsimos sanglaudos politikos aukšto lygio darbo grupė, 2009–2011 m. surengusi 10 posėdžių. 2.2. Poveikio vertinimas Buvo vertinami skirtingi pasirinkimo variantai, ypač dėl Sanglaudos fondo paramos investicijoms į bazinę transporto ir aplinkos infrastruktūrą. Sanglaudos fondo tikslas – teikti paramą transeuropinių transporto tinklų projektams pagal Sutarties dėl Europos Sąjungos veikimo 171 ir 177 straipsnius. Buvo įvertinti įvairūs būdai, kaip pasiekti, kad finansavimas priklausytų nuo patikimos makrofiskalinės sistemos, įskaitant status quo: švelni ex post sąlyga, kuri niekada nebuvo taikyta, griežtesnė ex post sąlyga ir ex ante sąlyga, pagal kurią prieš patvirtinant programas reikėtų įvykdyti tam tikras išankstines sąlygas. Dabartinės sistemos plėtotė geriausiai atitinka atsakomybės, skaidrumo ir nuspėjamumo kriterijus bei tuo pačiu padeda užtikrinti, kad augimą skatinančių investicijų veiksmingumas nesumažėtų dėl nepatikimos fiskalinės politikos. Pagal tokią tvarką pakartotinių pažeidimų atveju būtų visiškai arba iš dalies sustabdomas įsipareigojimų vykdymas ir atsirastų šiek tiek lankstumo, tačiau tai yra aktualu tik esant išskirtinėms ekonominėms aplinkybėms. Tokiu būdu taip pat užtikrinama, kad Sanglaudos fondo / struktūrinių fondų makrofiskalinių sąlygų nuostatos visiškai atitiktų naujas Stabilumo ir augimo pakto biudžeto priežiūros taisykles. 3. TEISINIAI PASIŪLYMO ASPEKTAI Europos regioninė politika atlieka svarbų vaidmenį mobilizuojant vietos išteklius ir didžiausią dėmesį skiriant vidinio potencialo vystymuisi. Sutarties dėl Europos Sąjungos veikimo 174 straipsnyje Europos Sąjunga raginama imtis veiksmų, stiprinančių jos ekonominę, socialinę ir teritorinę sanglaudą ir skatinančių visokeriopą darnią plėtrą, mažinant regionų plėtros lygio skirtumus ir skatinant nepalankiausias sąlygas turinčių regionų vystymąsi. Sutartyje dėl Europos Sąjungos veikimo nustatyta, kad Sanglaudos fondas įsteigiamas siekiant prisidėti prie aplinkos apsaugos ir transeuropinių tinklų projektų transporto infrastruktūros srityje. SESV 192 straipsnyje nurodoma, kad parama aplinkai teikiama iš Sanglaudos fondo tais atvejais, kai principas „teršėjas moka“ negali būti taikomas dėl neproporcingų valstybės narės valdžios institucijų sąnaudų. SESV 28 protokole nustatyta, kad iš Sanglaudos fondo bus teikiama parama projektams valstybėse narėse, kurių BVP vienam gyventojui sudaro mažiau nei 90 proc. Sąjungos vidurkio. ES finansavimo sanglaudai skatinti peržiūros laikas yra susijęs su nauja daugiamete finansine programa, kaip nurodyta Komisijos darbo programoje. Kaip pabrėžta ES biudžeto peržiūroje, „ES biudžetas turėtų būti naudojamas finansuoti ES viešosioms gėrybėms, veiklai, kurios valstybės narės ir regionai patys finansuoti negali arba kur juo užtikrinami geresni rezultatai“[5]. Teisės akto pasiūlyme bus atsižvelgta į subsidiarumo principą, kadangi ERPF uždaviniai yra nustatyti Sutartyje, o politika įgyvendinama laikantis pasidalijamojo valdymo principo ir atsižvelgiant į valstybių narių ir regionų institucijų kompetenciją. Tiek teisinė priemonė, tiek priemonės rūšis (t. y. finansavimas) yra apibrėžta SESV, kuri yra Sanglaudos fondo teisinis pagrindas, ir kurioje nustatyta, kad fondo uždaviniai, prioritetiniai tikslai ir sąranga apibrėžiami reglamentais. 4. POVEIKIS BIUDŽETUI Komisijos pasiūlyme dėl daugiametės finansinės programos yra pasiūlymas dėl 376 mlrd. EUR 2014–2020 m. Siūlomas 2014–2020 m. biudžetas || mlrd. EUR Konvergencijos regionai Pereinamojo laikotarpio regionai Konkurencingumo regionai Teritorinis bendradarbiavimas Sanglaudos fondas Papildomi asignavimai atokiausiems ir menkai apgyvendintiems regionams || 162,6 39 53,1 11,7 68,7 0,926 Europos infrastruktūros tinklų priemonė transportui, energetikai ir IRT || 40 mlrd. EUR (papildomų 10 mlrd. EUR rezervuota Sanglaudos fonde) *Visi skaičiai pateikti pastoviosiomis 2011 m. kainomis 5. SIŪLOMO REGLAMENTO TURINIO SANTRAUKA Siūlomame reglamente apibrėžiama Sanglaudos fondo intervencijos aprėptis. Reglamente yra straipsnis, kuriame nurodoma bendroji fondo intervencijos aprėptis transporto ir aplinkos apsaugos srityje. Kalbant apie intervencijos aprėptį, taip pat pateikiamas sąrašas, kuriame nurodyta paramai gauti netinkama veikla, bet pateikiamas investavimo prioritetų sąrašas. Aplinkos srityje Sanglaudos fondas teiks paramą investicijoms į prisitaikymą prie klimato kaitos ir rizikos prevenciją, investicijoms į vandens ir nuotekų sektorius ir į miestų aplinką. Pagal Komisijos pasiūlymus dėl daugiametės finansinės programos, investicijos į energetiką taip pat yra tinkamos finansuoti, jei jos naudingos aplinkai. Todėl taip pat remiamos investicijos į energijos vartojimo efektyvumą ir į atsinaujinančiąją energiją. Transporto srityje Sanglaudos fondas prisidės prie investicijų į transeuropinio transporto tinklus, mažai anglies dioksido į aplinką išskiriančias transporto sistemas ir į miestų transportą. 2011/0274 (COD) Pasiūlymas EUROPOS PARLAMENTO IR TARYBOS REGLAMENTAS dėl Sanglaudos fondo, kuriuo panaikinamas Tarybos reglamentas (EB) Nr. 1084/2006 EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 177 straipsnio antrą pastraipą, atsižvelgdami į Europos Komisijos pasiūlymą, perdavę įstatymo galią turinčio teisės akto projektą nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[6], atsižvelgdami į Regionų komiteto nuomonę[7], laikydamiesi įprastos teisėkūros procedūros, kadangi: (1) Sutarties 174 straipsnyje nustatyta, kad Sąjunga turėtų plėtoti ir vykdyti savo veiklą, padedančią stiprinti jos ekonominę, socialinę ir teritorinę sanglaudą. Todėl iš Sanglaudos fondo turėtų būti teikiama finansinė parama projektams aplinkos srityje ir transeuropinių tinklų projektams transporto infrastruktūros srityje; (2) [data] Reglamentu (ES) Nr. [...]/2012, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui, kurių veiklos gairės pateiktos Bendroje strateginėje programoje, bendros nuostatos ir Europos regioninės plėtros fondui, Europos socialiniam fondui ir Sanglaudos fondui taikytinos bendrosios nuostatos, ir panaikinamas Reglamentas (EB) Nr. 1083/2006[8] [Bendrų nuostatų reglamentas, toliau – BNR], nustatytas naujas struktūrinių fondų ir Sanglaudos fondo veiklos pagrindas. Būtina aiškiai apibrėžti Sanglaudos fondo tikslus atsižvelgiant į naują jo veiklos pagrindą ir į Sutartimi nustatytą jo tikslą; (3) pasitelkusi Sanglaudos fondą, Sąjunga gali prisidėti prie veiksmų, kuriais įgyvendinami Sutarties 11 ir 191 straipsniuose numatyti Sąjungos aplinkos politikos tikslai; (4) iš Sanglaudos fondo finansuojami transeuropinių transporto tinklų projektai turi atitikti 2010 m. liepos 7 d. Europos Parlamento ir Tarybos sprendimu Nr. 661/2010/ES dėl Sąjungos transeuropinio transporto tinklo plėtros gairių[9] priimtas gaires. Siekiant sutelkti pastangas, pirmenybė turėtų būti teikiama bendrus interesus atitinkantiems projektams, kaip apibrėžta tame sprendime; (5) turėtų būti nustatytos konkrečios nuostatos dėl veiklos rūšių, kurias Sanglaudos fondas gali remti pagal Reglamente (ES) Nr. [...]/2012 [BNR] nustatytus teminius tikslus. Tuo pat metu reikėtų aiškiai apibrėžti ir patikslinti į Sanglaudos fondo aprėptį nepatenkančias išlaidas, įskaitant šiltnamio efektą sukeliančių dujų emisijos mažinimą įrenginiuose, kuriems taikoma 2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB[10]; (6) siekiant atsižvelgti į specialius Sanglaudos fondo poreikius ir į strategiją „Europa 2020“, pagal kurią sanglaudos politika turėtų remti pažangų, tvarų ir integracinį augimą[11], būtina nustatyti investavimo prioritetus pagal Reglamente (ES) Nr. [...]/2012 [BNR] nustatytas teminių tikslų sritis; (7) iki valstybėms narėms pateikiant savo veiklos programų projektus, turėtų būti nustatytas bendras rodiklių rinkinys programos įgyvendinimo pažangai vertinti. Tuos rodiklius reikėtų papildyti konkrečios programos rodikliais; (8) šiuo reglamentu pakeičiamas 2006 m. liepos 11 d. Tarybos reglamentas (EB) Nr. 1084/2006, įsteigiantis Sanglaudos fondą ir panaikinantis Reglamentą (EB) Nr. 1164/94[12]. Siekiant aiškumo, Reglamentas (EB) Nr. 1084/2006 turėtų būti panaikintas, PRIĖMĖ ŠĮ REGLAMENTĄ: 1 straipsnis Dalykas Reglamentu nustatomi Sanglaudos fondo uždaviniai ir jo paramos aprėptis atsižvelgiant į Reglamento (ES) Nr. [ ]/2012 [BNR] 81 straipsnyje numatytą investicijų į ekonomikos augimą ir darbo vietų kūrimą tikslą. 2 straipsnis Sanglaudos fondo paramos aprėptis 1. Užtikrinant tinkamą pusiausvyrą ir atsižvelgiant į kiekvienos valstybės narės konkrečius poreikius investicijų bei infrastruktūros srityse, Sanglaudos fondo lėšomis remiama: (a) investicijos į aplinką, įskaitant sritis, susijusias su tvariu vystymusi ir energetika, kurios turi aplinkosauginės naudos; (b) transeuropiniai tinklai transporto infrastruktūros srityje pagal Sprendimu Nr. 661/2010/ES priimtas gaires; (c) techninė pagalba. 2. Sanglaudos fondo lėšomis neremiama: (d) atominių elektrinių eksploatavimo nutraukimas; (e) šiltnamio efektą sukeliančių dujų emisijos mažinimas įrenginiuose, kuriems taikoma Direktyva 2003/87/EB; (f) aprūpinimas būstu. 3 straipsnis Investavimo prioritetai Pagal Reglamento (ES) Nr. [...]/2012 [BNR] 16 straipsnį, Sanglaudos fondas remia toliau išvardytus investavimo prioritetus pagal Reglamento (ES) Nr. [...]/2012 [BNR] 9 straipsnyje nustatytus teminius tikslus: (a) perėjimą prie mažo anglies dioksido kiekio technologijų ekonomikos visuose sektoriuose: i) skatinant atsinaujinančiųjų energijos išteklių gamybą ir paskirstymą; ii) skatinant energijos vartojimo efektyvumą ir atsinaujinančiosios energijos vartojimą mažosiose ir vidutinėse įmonėse; iii) remiant energijos vartojimo efektyvumą ir atsinaujinančiosios energijos vartojimą viešojoje infrastruktūroje; iv) plėtojant žemosios įtampos pažangiąsias skirstomąsias sistemas; v) skatinant anglies dioksido kiekio mažinimo miestuose strategijas; (b) skatinimą prisitaikyti prie klimato kaitos, gerinti rizikos prevenciją ir administravimą: i) remiant specialias investicijas, skirtas prisitaikyti prie klimato kaitos; ii) skatinant investicijas, skirtas specifinei rizikai valdyti, užtikrinant geresnį reagavimą į nelaimes ir plėtojant nelaimių valdymo sistemas; (c) aplinkos apsaugą ir išteklių veiksmingumo skatinimą: i) patenkinant didelį investicijų į atliekų sektorių poreikį, kad būtų įvykdyti Sąjungos aplinkos srities acquis reikalavimai; ii) patenkinant didelį investicijų į vandens sektorių poreikį, kad būtų įvykdyti Sąjungos aplinkos srities acquis reikalavimai; iii) saugant ir atkuriant biologinę įvairovę, taip pat plėtojant žaliąją infrastruktūrą; iv) gerinant miestų aplinką, įskaitant apleistų pramoninių sklypų atkūrimą ir oro taršos mažinimą; (d) tvaraus transporto skatinimą ir kliūčių pagrindinėse tinklo infrastruktūros dalyse šalinimą: i) remiant įvairiarūšę bendrą Europos transporto erdvę, investuojant į transeuropinius transporto tinklus; ii) kuriant aplinką tausojančias ir mažai anglies dioksido į aplinką išskiriančias transporto sistemas, įskaitant tvaraus judumo miestuose viešinimą; iii) kuriant visa apimančias, kokybiškas ir sąveikias geležinkelių sistemas; e) institucinių pajėgumų stiprinimą ir veiksmingą viešąjį administravimą, stiprinant su Sanglaudos fondo įgyvendinimu susijusių viešojo administravimo įstaigų ir viešųjų tarnybų institucinius pajėgumus ir veiksmingumą. 4 straipsnis Rodikliai 1. Jei reikia, taikomi šio reglamento priede pagal Reglamento (ES) Nr. [...]/2012 [BNR] 24 straipsnio 3 dalį nustatyti bendri rodikliai. Bendrų rodiklių atskaita pradedama nuo nulio, o 2022 m. nustatomos jų kaupiamosios siektinos vertės. 2. Konkrečios programos našumo rodiklių atskaita pradedama nuo nulio, o 2022 m. nustatomos jų kaupiamosios siektinos vertės. 3. Konkrečios programos rezultatų rodiklių atskaita pradedama nuo naujausių esamų duomenų, o 2022 m. nustatomos jų siektinos vertės, bet jas galima išreikšti kiekybiškai arba kokybiškai. 5 straipsnis Pereinamojo laikotarpio nuostatos 1. Šis reglamentas neturi įtakos paramos, kurią Komisija patvirtino remiantis Reglamentu (EB) Nr. 1084/2006 arba kitais teisės aktais, kurie taikomi tai paramai 2013 m. gruodžio 31 d. ir kurie toliau taikomi tai paramai ar susijusiems projektams po tos datos iki jų pabaigos, tęsimui ar keitimui, įskaitant visos paramos ar jos dalies nutraukimą. 2. Pagal Reglamentą (EB) Nr. 1084/2006 pateiktos paraiškos skirti paramą ir toliau galioja. 6 straipsnis Panaikinimas Reglamentas (EB) Nr. 1084/2006 panaikinamas. Nuorodos į panaikintąjį reglamentą laikomos nuorodomis į šį reglamentą. 7 straipsnis Peržiūra Europos Parlamentas ir Taryba iki 2022 m. gruodžio 31 d. peržiūri šį reglamentą Sutarties 177 straipsnyje nustatyta tvarka. 8 straipsnis Įsigaliojimas Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas PRIEDAS Sanglaudos fondo bendrų rodiklių sąrašas || VIENETAS || PAVADINIMAS Aplinka || || Kietosios atliekos || Tonos || Papildomi atliekų perdirbimo pajėgumai Vandentieka || Asmenys || Daugiau gyventojų, besinaudojančių geresnėmis vandentiekos paslaugomis || m3 || Numatomas mažesnis nuotėkis vandens skirstymo tinkle Nuotekų apdorojimas || Gyventojų ekvivalentas || Daugiau gyventojų, besinaudojančių geresnėmis nuotekų apdorojimo paslaugomis || || || || Rizikos prevencija ir valdymas || Asmenys || Gyventojai, kuriems yra naudingos apsaugos nuo potvynių priemonės Asmenys || Gyventojai, kuriems yra naudingos miškų priešgaisrinės apsaugos ir kitos apsaugos priemonės Žemės rekultivavimas || Hektarai || Bendras rekultivuotos žemės plotas Dirvožemio sandarinimas || Hektarai || Dėl vystymosi atsiradę dirvožemio sandarinimo pokyčiai Gamta ir biologinė įvairovė || Hektarai || Geresnės apsaugos būklės buveinių plotas Energetika ir klimato kaita || || Atsinaujinantieji energijos šaltiniai || MW || Papildomi atsinaujinančiosios energijos gamybos pajėgumai Energijos vartojimo efektyvumas || Namų ūkiai || Namų ūkiai, kuriuose sunaudojama mažiau energijos || kWh per metus || Pirminės energijos vartojimo viešuosiuose pastatuose mažėjimas || Vartotojai || Papildomi prie pažangiųjų tinklų prisijungę energijos vartotojai Šiltnamio efektą sukeliančių dujų kiekio mažinimas || CO2 ekvivalento tonos || Numatytas mažesnis šiltnamio efektą sukeliančių dujų kiekis CO2 ekvivalentais Transportas || || Geležinkeliai || km || Visas naujų geležinkelio linijų ilgis || km || Visas rekonstruotų arba modernizuotų geležinkelio linijų ilgis Keliai || km || Visas nutiestų kelių ilgis || km || Visas rekonstruotų arba modernizuotų kelių ilgis Miestų transportas || Keleivių skaičius || Daugiau keleivių, besinaudojančių remiama miesto transporto paslauga Vidaus vandens keliai || Tonkilometriai || Daugiau krovinių gabenama geresniais vandens keliais [1] Komisijos komunikatas Europos Parlamentui, Tarybai, Europos ekonomikos ir socialinių reikalų komitetui, Regionų komitetui ir nacionaliniams parlamentams „ES biudžeto peržiūra“, COM(2010) 700 galutinis, 2010 10 19. [2] Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Strategijos „Europa 2020“ biudžetas, COM(2011) 500 galutinis, 2011 6 29. [3] Penktoji ekonominės, socialinės ir teritorinės sanglaudos ataskaita, 2010 m. lapkričio mėn. [4] Komisijos tarnybų darbinis dokumentas. Viešų konsultacijų dėl Penktosios ekonominės, socialinės ir teritorinės sanglaudos ataskaitos išvadų rezultatai, SEC(2011) 590 galutinis, 2011 5 13. [5] COM (2010) 700 galutinis, 2010 10 19. [6] OL C , , p. . [7] OL C , , p. . [8] OL L , , p. . [9] OL L 204, 2010 8 5, p. 1. [10] OL L 275, 2003 10 25, p. 32. [11] Komisijos komunikatas. 2020 m. Europa. Pažangaus, tvaraus ir integracinio augimo strategija, COM(2010) 2020 galutinis, 2010 3 3. [12] OL L 210, 2006 7 31, p. 79.